
Бүген Казанга эш визиты белән Россия Хөкүмәте Рәисе урынбасары Юрий Борисов килде. Татарстан Президенты Рөстәм Миңнеханов белән бергә ул С.П. Горбунов исемендәге Казан авиация заводында - «Туполев» ҖАҖ филиалында булды һәм предприятие эше белән танышты.

Аларны «ОАК» ГАҖ генераль директоры Юрий Слюсарь, «Туполев» ГАҖ идарәсе директоры Вадим Королев һәм Казан мэры Илсур Метшин, С.П.Горбунов ис. КАЗ – «Туполев» ҖАҖ филиалы директоры Николай Савицких озата йөрделәр. Рөстәм Миңнеханов һәм Юрий Борисов җыю цехларын карадылар, Ту-160М бомбага тотучы - ракета йөртүче самолетларны җитештерү программасын гамәлгә ашыру барышы белән таныштылар.

Юрий Борисов Казан авиация заводы производствосының үсеш перспективаларын югары бәяләде. Ул билгеләп үткәнчә, киләчәктә предприятие елына кимендә 10 Ту-214 самолетын чыгара алачак. "Безнең визитыбызның максаты - үзебезнең Ту-214 самолетын җитештерүне ничек тиз арада арттыруны билгеләргә. Бүген ул, әйтик, махсус очу отряды өчен аз партияләрдә җитештерелә", - диде вице-премьер.

Юрий Борисов сүзләренә караганда, хәзер илнең «Аэрофлот», «Ред Вингс» һ.б. авиакомпанияләре тарафыннан Ту-214 самолетларын куллану мөмкинлеге карада. Ел дәвамында Ту-214тә чит ил өлешләрен алыштыру планлаштырыла.

Рөстәм Миңнеханов үз чиратында билгеләп үткәнчә, Хөкүмәт билгеләгән бурычлар Казан авиазаводы тарафыннан үтәлерлек. "Аңлашыла ки, 10 Ту-214 самолеты өчен җитештерүне модернизацияләргә һәм әзерләргә кирәк. Безнең өлеш - кадрлар, белгечләр, инженерлар, эшчеләр әзерләү. Без бу бурычны үти алачакбыз", - дип ассызыклады ул.

Юрий Борисов шулай ук Ту-160 производствосын торгыәу буенча башкарылган эшне дә уңай бәяләде. "Казан, билгеле булганча, безнең хәрби-һава көчләре өчен стратегик авиацияне төп җитештерүче булып тора. Биредә барысы да план буенча бара. ПРоизводство әзер. Быел без модернизацияләнгән бер Ту-160 самолетын көтәбез. Минемчә, биредә завод тулысынча җитештерүне әзерләгән", - дип өстәде вице-премьер.
Рөстәм Миңнеханов һәм Юрий Борисов Казан авиация заводында булдылар